যুদ্ধজাহাজে রুশ ড্রোন হামলা! তলিয়ে গেল ইউক্রেনের গর্ব ‘সিম্ফেরোপল’

ওয়েব ডেস্ক: রাশিয়া-ইউক্রেন যুদ্ধ (Russia-Ukraine War) যেন থামার নাম নিচ্ছে না। বিশ্বজুড়ে কূটনৈতিক চাপ তৈরি করে রাশিয়াকে কোণঠাসা করার চেষ্টা চালাচ্ছে আমেরিকা (USA)। কিন্তু তাতেও দমে যায়নি পুতিনের (Vladimir Putin) সেনা। এবার স্থল বা আকাশপথ নয়, জলপথে ইউক্রেনের উপর হামলা চালাল রুশ নৌসেনা। রাশিয়ার নৌ-ড্রোন হামলায় (Sea Drone Attack) ডুবে গেল ইউক্রেনীয় নৌবাহিনীর ‘সিম্ফেরোপল’ (Simferopol)। বৃহস্পতিবার রাশিয়ার প্রতিরক্ষা মন্ত্রক এই খবর নিশ্চিত করেছে।

ইউক্রেন নৌসেনার ‘লাগুনা’ শ্রেণির মাঝারি আকারের এই যুদ্ধজাহাজটি (Warship) মূলত রেডিও, ইলেকট্রনিক, রাডার ও অপটিক্যাল রেইকি-এর জন্য ব্যবহৃত হত। ইউক্রেনের ওডেসা অঞ্চলে অবস্থিত ডানিউব নদীর ডেল্টা এলাকায় জাহাজটিকে লক্ষ্য করে হামলা চালায় রুশ সেনা। সেই হামলাতেই জলে তলিয়ে যায় ইউক্রেনের নৌসেনার এই যুদ্ধজাহাজ।

আরও পড়ুন: মহড়া দেওয়ার সময় ভেঙে পড়ল আমেরিকার এফ-১৬ যুদ্ধ বিমান!

রুশ সংবাদমাধ্যম জানিয়েছে, এই প্রথমবার নৌ-ড্রোনের মাধ্যমে কোনো ইউক্রেনীয় যুদ্ধজাহাজকে সম্পূর্ণভাবে ধ্বংস করতে সক্ষম হল রাশিয়া। ইউক্রেনীয় নৌবাহিনীও হামলার ঘটনার সত্যতা স্বীকার করেছে। কিয়েভ ইন্ডিপেনডেন্ট জানায়, হামলায় এক নাবিক নিহত হয়েছেন এবং কয়েকজন গুরুতরভাবে আহত হয়েছেন। কয়েকজন এখনও নিখোঁজ রয়েছেন। বাকি অধিকাংশ ক্রু নিরাপদে আছেন বলে ইউক্রেনীয় নৌবাহিনী জানিয়েছে।

উল্লেখ্য, ২০১৯ সালে জলে নামানো হয় ‘সিম্ফেরোপল’-কে, যা ২০২১ সালে ইউক্রেনীয় নৌবাহিনীতে যোগ দেয়। ২০১৪ সালের পর কিয়েভের পক্ষ থেকে নির্মিত সবচেয়ে বড় যুদ্ধজাহাজ হিসেবেই এটিকেই ধরা হত।

অন্যদিকে, রাশিয়া সম্প্রতি নৌ-ড্রোনসহ নানা প্রকারের মানববিহীন সামরিক প্রযুক্তির উৎপাদন শুরু করেছে। ইউক্রেন সংঘাতে এসব ড্রোনই এখন ক্রমশ গুরুত্বপূর্ণ হয়ে উঠছে।